
Vadász stratégiájú pókok életmódja és szerepük az alma kártevőinek gyérítésében

A pókok a gyümölcsültetvények legnagyobb faj- és egyedszámú ragadozó makro-arthropoda együttesét alkotják. Ennek ellenére meglepően keveset tudunk az egyes pókfajok ökológiájáról és kártevő korlátozó szerepükről. Munkám célkitűzése az volt, hogy meghatározzam Szabolcs-Szatmár-Bereg megyében, az almaültetvényekben potenciális jelentőséggel bíró lombozatlakó vadászpókfajok körét, ismereteket szolgáltassak életmódjukról, zsákmányspektrumukról és fontosabb viselkedési mutatóikról.
Vizsgálataim során a következő eredményekre jutottam:
- Almaültetvények lombozatlakó vadászpók együttesét vizsgálva a Philodromidae, Salticidae és Thomisidae családokat, ezen belül a Philodromus cespitum, Clubiona sp. és a Carrhotus xanthogramma fajokat találtam dominánsnak, szubdominánsnak.
- Megállapítottam, hogy a lombkoronában gyakori vadászpókfajok közül a Philodromus sp., Clubiona sp., Pseudicius encarpatus és az Ebrechtella tricuspidata döntően a törzsön, míg a Ballus chalybeius, Heliophanus sp., C. xanthogramma és a Xysticus fajok az avarban telelnek.
- A lombozatlakó vadászpók együttes természetes zsákmányspektrumát vizsgálva, úgy találtam, hogy a vadászpókok legnagyobb arányban indifferens szervezetekkel táplálkoznak, valamint nagy arányban fogyaszthatnak hasznos szervezeteket és kártevőket is. Megállapítottam továbbá, hogy növényvédelmi jelentősége a P. cespitum, Clubiona sp. és a Cheiracanthium mildei fajoknak lehet.
- A Salticidae családnál szoros összefüggést találtam a pók és a zsákmány testmérete között, viszont a Philodromidae és Thomisidae családoknál nem figyeltem meg hasonló összefüggést.
- Megállapítottam, hogy a P. cespitum faj zsákmányspektrumába tartoznak az Aphis pomi és a Dysaphis plantaginea levéltetű fajok. A P. cespitum mindkét fajt hasonlóan preferálja.
- Meghatároztam két magyarországi almaültetvényekben gyakori vadászpókfaj, a Heliophanus cupreus és a P. cespitum napi aktivitásának mintázatát, és aktivitási csúcsúkat, mely a H. cupreus esetében 12 és 13 óra közé, míg a P. cespitum esetében reggel 5 és 7 óra közé tehető.
- A H. cupreus fajt vizsgálva megállapítottam, hogy az egyedek új környezetben mutatott aktivitása leginkább a zónák átlépésszámával, az érintett tereptárgyak számával és az első tereptárgy elérésének idejével jellemezhető, illetve, hogy a hőmérséklet, a relatív páratartalom és az egyes egyedek tömege befolyásolhatja az egyedi viselkedés kifejeződését. Viselkedési szindróma nem volt megállapítható tíz egyed esetében.



